text: РЕШЕНИЕ ЗА ИЗПЪЛНЕНИЕ НА КОМИСИЯТА
  от 26 ноември 2014 година
  за изменение на Решение 96/565/ЕО, Евратом за разрешаване на Швеция да не отчита някои категории сделки и да използва някои приблизителни разчети при изчисляването на базата за собствените ресурси от ДДС
  (нотифицирано под номер С(2014) 8933)
  (само текстът на шведски език е автентичен)
  (2014/851/ЕС, Евратом)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Договора за създаване на Европейската общност за атомна енергия,
  като взе предвид Регламент (ЕИО, Евратом) № 1553/89 на Съвета от 29 май 1989 г. за окончателни унифицирани схеми за събирането на собствените ресурси, набирани от данък добавена стойност (1), и по-специално член 6, параграф 3, второ тире от него,
  след консултации с Консултативния комитет по собствените ресурси,
  като има предвид, че:
  (1)
  По силата на член 380 от Директива 2006/112/ЕО на Съвета (2) Швеция може, в съответствие с условията, приложими в тази държава членка към датата на нейното присъединяване, да продължи да освобождава от облагане сделките, посочени в точки 1, 9 и 10 от част Б от приложение X към посочената директива, за срока, за който същото освобождаване се прилага от която и да е от държавите членки, които са били членки на Общността към 31 декември 1994 г. Тези сделки трябва да бъдат взети предвид при определянето на базата за собствените ресурси от ДДС.
  (2)
  В отговора си от 30 април 2014 г. на писмото на Комисията от 14 февруари 2014 г. относно опростяването на проверките на собствените ресурси от ДДС (3) Швеция поиска от Комисията разрешение да използва фиксирани проценти от междинната база при изчисляването на базата за собствените ресурси от ДДС за сделките, посочени в точки 1, 9 и 10 от част Б от приложение X към Директива 2006/112/ЕО, за финансовите години от 2014 до 2020. Швеция доказа, че историческият процент е останал стабилен във времето. Поради това на Швеция следва да се разреши да изчислява базата за собствените ресурси от ДДС, като използва фиксирани проценти в съответствие с изпратеното от Комисията писмо.
  (3)
  От съображения за прозрачност и правна сигурност е подходящо прилагането на разрешението да се ограничи във времето.
  (4)
  Поради това е целесъобразно Решение 96/565/ЕО, Евратом на Комисията (4) да бъде изменено по съответния начин,
  ПРИЕ НАСТОЯЩОТО РЕШЕНИЕ:
  Член 1
  В Решение 96/565/ЕО, Евратом се създават следните членове 2а, 2б и 2в:
  „Член 2а
  Чрез дерогация от член 2, параграф 1 от настоящото решение, за целите на изчисляването на базата за собствените ресурси от ДДС от 1 януари 2014 г. до 31 декември 2020 г., на Швеция се разрешава да използва 0,02 % от междинната база за сделките, посочени в точка 1 (вход за спортни събития) от част Б от приложение X към Директива 2006/112/ЕО (5).
  Член 2б
  Чрез дерогация от член 2, параграф 3 от настоящото решение, за целите на изчисляването на базата за собствените ресурси от ДДС от 1 януари 2014 г. до 31 декември 2020 г., на Швеция се разрешава да използва 0,15 % от междинната база за сделките, посочени в точка 10 (превоз на пътници) от част Б от приложение X към Директива 2006/112/ЕО.
  Член 2в
  Чрез дерогация от член 2, параграф 4 от настоящото решение, за целите на изчисляването на базата за собствените ресурси от ДДС от 1 януари 2014 г. до 31 декември 2020 г., на Швеция се разрешава да използва 0,45 % от междинната база за сделките, посочени в точка 9 (сгради и земя за строеж) от част Б от приложение X към Директива 2006/112/ЕО.
  Член 2
  Адресат на настоящото решение е Кралство Швеция.
  Съставено в Брюксел на 26 ноември 2014 година.